Iż-żewġ ġuvintur fil-qtil ta' Gaffarena mistennija jgħaddu ġuri
Imtella' Awwissu 10, 2020 - Aġġornata 10 Ta' Awwissu, 2020 7:33pm Iż-żewġ żgħażagħ ta' 18-il sena mixlija bil-qtil ta' Saviour Gaffarena, u bl-attentat ta' qtil ta' kuġinuh Vincent Gaffarena fi tmiem ix-xahar li għadda se jgħaddu ġuri. Id-deċiżjoni ttieħdet mill-Maġistrat Nadine Lia f'digriet li fih qalet li hemm biżżejjed provi biex iż-żgħażagħ jitqiegħdu taħt att ta' akkuża. Il-ġimgħa li għaddiet id-difiża talbet lill-Qorti biex iż-żewġ akkużati jiġu lliberati mill-akkużi għax allegat li l-provi mressqa mill-prosekuzzjoni m'humiex skont il-liġi. L-argumenti tad-difiża ma ntlaqgħux mill-Qorti. Wara dan id-digriet, il-Qorti ntalbet tiddeċiedi wkoll fuq it-talba għall-ħelsien mill-arrest ta' Leon Debono u Owen Schembri u biex ma jibqgħux jinżammu arrestati fil-faċilità korrettiva ta' Kordin iżda fil-faċilita' fl-Imtaħleb. Il-każ mistenni jkompli x-xahar id-dieħel. AĠĠORNAT: Saviour Gaffarena jinqatel b'tiri t'arma tan-nar, kuġinuh ferut – 4 persuni arrestati AĠĠORNAT: Is-suspettati fil-qtil taż-Żurrieq jinżammu arrestati